ART OF EUROPE

A Supplication to King Henry
To yow, my purs, and to non othir wyght
Complayne I, for ye ben my lady dere!
I am so sory, now that ye been lyght;
For certes, but yf ye make me hevy chere,
Me were as leef be leyd upon my bere;
For which unto your mercy thus I crye,
Beth hevy ayeyn, or elles mot I dye!
Now voucheth sauf this day, or hyt be nyght,
That I of yow the blisful soun may here,
Or se your colour lyk the sonne bryght,
That of yelownesse had never pere.
Ye be my lyf, ye be myne hertes stere,
Quene of comfort and of gode companye;
Beth hevy ayeyn, or elles mot I dye!
Now purs, that ben to me my lyves lyght
And saveour, as doun in this worlde here,
Out of this towne helpe me thurgh your myght,
Syn that ye wylle nat ben my tresorere;
For I am shave as nye as any frere.
But yet I prey unto youre curtesye,
Beth heavy ayeyn, or elles mot I dye!
Lenvoy de Chaucer
O conqueror of Brutes Albyoun,
Which that by lyne and fre eleccion
Ben verray kyng, this song to you I sende;
And ye, that mowen alle oure harmes amende,
Have mynde upon my supplicacioun.